ΓΡΑΠΤΗ ΕΡΩΤΗΣΗ E-0884/00

υποβολή: Camilo Nogueira Romn (Verts/ALE) προς την Επιτροπή

(22 Μαρτίου 2000)

Θέμα: Ανάγκη κοινοτικού ελέγχου για την πιστοποίηση του Puerto de Laxe (Γαλικία) ως Σταθμού Συνοριακού Ελέγχου

Η Οδηγία 90/675/ΕΟΚ(1) του Συμβουλίου της 10ης Δεκεμβρίου 1990 με την οποία θεσπίζονται οι αρχές για την οργάνωση κτηνιατρικών ελέγχων των προϊόντων που εισάγονται στην Κοινότητα από τρίτες χώρες, αναφέρει στο άρθρο 9, παρ.3 ότι τα κράτη μέλη οφείλουν ναποβάλουν στην Επιτροπή τον Κατάλογο των Σταθμών Συνοριακού Ελέγχου (ΣΣΕ). Πριν από την λήξη της προθεσμίας που ορίσθηκε και συγκεκριμένα πριν την 31 Μαρτίου 1991, το ισπανικό κράτος παρουσίασε το δικό του κατάλογο στον οποίο δεν περιλαμβανόταν ο λιμένας του Puerto de Laxe, ενώ επρόκειτο για έναν από τους τύπους των ΣΣΕ που αναφέρονται στην οδηγία. Το λιμάνι αυτό που χρησιμοποιείται ιδιαίτερα για τις εκφορτώσεις τόνου, άρχισε τότε τον αγώνα του για να ανταποκριθεί στις προϋποθέσεις και τα απαραίτητα χαρακτηριστικά που έχουν ορισθεί στην Οδηγία προκειμένου να συμπεριληφθεί ως Λιμενικός Σταθμός Συνοριακού Ελέγχου. Στα πλαίσια της δράσης για την προσαρμογή αυτού του λιμένα στις απαιτήσεις της κοινοτικής οδηγίας, ολοκληρώθηκε το Σεπτέμβριο 1994 η κατασκευή χώρου ελέγχου για την εκτέλεση των λειτουργειών που αναφέρονται στην Οδηγία. Εκτοτε, κατά παράβαση της παραγράφου 4 του άρθρου 9 της προαναφερθείσας οδηγίας, ούτε η Ευρωπαϊκή Επιτροπή ούτε οι αρμόδιες ισπανικές αρχές προέβησαν σε κάποιο τύπο ελέγχου προκειμένου να πιστοποιηθεί ότι πληρούνται οι απαιτήσεις για να δοθεί άδεια στο λιμάνι Puerto de Laxe ως λιμένα Συνοριακού Ελέγχου. Οι συνέπειες αυτής της αδράνειας και αδιαφορίας που επέδειξαν αμφότερες οι διοικήσεις προκαλούν σοβαρές οικονομικές ζημίες ιδιαίτερα στα πλοία ψυγεία-καταψύκτες.

Τελεί άραγε η Ευρωπαϊκή Επιτροπή εν γνώσει του γεγονότος ότι ούτε οι ισπανικές αρχές ούτε οι ίδιες οιπηρεσίες της Επιτροπής αντέδρασαν με την ταχύτητα που επιβάλλεται; Προτίθεται να πραγματοποιήσει, το συντομότερο δυνατόν, τις απαραίτητες ενέργειες για να διασφαλίσει τη συμμόρφωση προς την κοινοτική οδηγία ώστε να συμπεριληφθεί το λιμάνι Puerto de Laxe στον κατάλογο των Σταθμών Συνοριακού Ελέγχου;

(1) ΕΕ L 373 της 31.12.1990, σελ. 1.

Απάντηση του κ. Byrne εξ ονόματος της Επιτροπής

(12 Μαΐου 2000)

Οι συνοριακοί σταθμοί επιθεώρησης εγκρίνονται τώρα δυνάμει της οδηγίας 97/78/ΕΚ του Συμβουλίου της 18ης Δεκεμβρίου 1997 για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), η οποία καταργεί και αντικαθιστά την οδηγία 90/675/ΕΟΚ(2). Τα κράτη μέλη θα πρέπει να έχουν θεσπίσει την απαραίτητη νομοθεσία για την εφαρμογή της οδηγίας μέχρι την 1 Δεκεμβρίου 1999. Το άρθρο 6 της οδηγίας 97/78/ΕΚ ορίζει ότι για να συμπεριληφθεί κάποιος συνοριακός σταθμός επιθεώρησης στον κατάλογο θα πρέπει να έχει προταθεί από κάποιο κράτος μέλος, αφού η αρμόδια αρχή βεβαιωθεί ότι τηρούνται οι απαιτήσεις του παραρτήματος Β της παρούσας οδηγίας και της απόφασης 92/525/ΕΟΚ της Επιτροπής, της 3ης Νοεμβρίου 1992, για τον καθορισμό των όρων έγκρισης των μεθοριακών σταθμών της Κοινότητας, οι οποίοι είναι επιφορτισμένοι με τους κτηνιατρικούς ελέγχους κατά την εισαγωγή προϊόντων που προέρχονται από τρίτες χώρες(3). Στη συνέχεια επιθεωρείται από την Επιτροπή σε συνεργασία με την αρμόδια αρχή του κράτους μέλους.

Οι ισπανικές αρχές δεν πρότειναν το λιμάνι του Laxe ως ανεξάρτητο συνοριακό σταθμό επιθεώρησης και, ως εκ τούτου, η Επιτροπή δεν προέβη σε έλεγχο. Όσον αφορά την ερώτηση, εάν οι ισπανικές αρχές έχουν διενεργήσει έλεγχο, θα ήταν ορθότερο να τεθεί στις ίδιες τις ισπανικές αρχές.

(1) ΕΕ L 24 της 30.1.1998.

(2) ΕΕ L 373 της 31.12.1990.

(3) ΕΕ L 331 της 17.11.1992.